b'\n_START_ARTICLE_\nCadafal Faller\n_START_SECTION_\nOrigen i evoluci\xc3\xb3\n_START_PARAGRAPH_\nEn el catal\xc3\xa0 medieval, la paraula falla servia per anomenar les torxes que es col\xc2\xb7locaven dalt de les torres de vigil\xc3\xa0ncia. Deriva del llat\xc3\xad facula, torxa. Al Llibre dels Fets, es cita que les tropes del rei en Jaume, portaven falles per il\xc2\xb7luminar-se._NEWLINE_L\'origen material del cadafal faller fou la crema de residus dels obradors fusters i dels domicilis particulars. \xc3\x89s a dir, una barreja d\'una festa gremial i popular. De sovint eren els xiquets, qui feien l\'arreplega, d\'elements com cadires de boga, mobles vells, graneres o estores d\'espart (com diu famosa can\xc3\xa7\xc3\xb3 popular: " Hi ha una estoreta velleta pa\' la falla de Sant Josep?"), la vespra de la festa de Sant Josep, patr\xc3\xb3 del gremi de fusters._NEWLINE_Fins ac\xc3\xad, la festa de les falles no era molt diferent de les Fogueres d\'Alacant, o les fogueres de Sant Joan que es fan arreu d\'Europa, o les fogueres de Sant Antoni, molt t\xc3\xadpiques tamb\xc3\xa9 de les terres valencianes._NEWLINE_L\'especificitat de les falles parteix del fet que \xc3\xa9s una festa de ve\xc3\xafnat, que els mateixos ve\xc3\xafns aprofitaren per a fer critica uns dels altres. \xc3\x89s la creaci\xc3\xb3 dels primers ninots, molt rudimentaris, amb cartells escrits, amb un fi burlesc i sat\xc3\xadric. De sovint aquestes cr\xc3\xadtiques arribaven al poder municipal, a l\'esgl\xc3\xa9sia o a l\'estat._NEWLINE_Podr\xc3\xadem trobar un entroncament amb els versets que el poble de Roma enganxava al Paschino o altres escultures de Roma._NEWLINE_Aquesta etapa arriba des de l\'inici, incert en el temps de la festa, fins a les \xc3\xbaltimes d\xc3\xa8cades del segle XIX. Els ninots eren fets de deixalles, paper, fusta i cartr\xc3\xb3._NEWLINE_\xc3\x89s durant el canvi de segle que apareixen els primers ninots, fets amb cos de roba i amb el cap i mans fets de cera. La seua elaboraci\xc3\xb3 t\xc3\xa9 molt m\xc3\xa9s treball, podem dir que neix la figura de l\'artista faller. Aquesta etapa arriba fins als anys 1920-1930._NEWLINE_En aquest moment hi ha una transformaci\xc3\xb3 a la festa, amb l\'aparici\xc3\xb3 de les figures de motlle de cartr\xc3\xb3. M\xc3\xa9s avant descriurem m\xc3\xa9s detalladament el seu proc\xc3\xa9s._NEWLINE_Aquesta t\xc3\xa8cnica va permetre al\xc3\xa7ar cadafals m\xc3\xa9s alts i arriba pr\xc3\xa0cticament fins als nostres dies, on encara es realitza, especialment per als ninots m\xc3\xa9s petits _NEWLINE_i les falles de menys pressupost. Un avantatge i a l\'hora inconvenient de la t\xc3\xa8cnica del motlle \xc3\xa9s la possibilitat de fer indefinidament el mateix ninot. Per tant les falles de m\xc3\xa9s pressupost feien motlles originals cada any, que aprofitaven, a menor preu les altres els anys seg\xc3\xbcents, perdent part de la gr\xc3\xa0cia i la novetat._NEWLINE_Per\xc3\xb2 aquest m\xc3\xa8tode de treball permet la professionalitzaci\xc3\xb3 de l\'artista, i la seua dedicaci\xc3\xb3 completa a aquest ofici._NEWLINE_Finalment, a partir dels anys 90 del segle XX, va apar\xc3\xa8ixer la t\xc3\xa8cnica del poliestir\xc3\xa9 expandit o poliespan. Pel seu menor pes permet m\xc3\xa9s al\xc3\xa7ada als cadafals, i obliga a una major innovaci\xc3\xb3 als dissenys.\n_START_SECTION_\nElaboraci\xc3\xb3\n_START_PARAGRAPH_\nCom els cadafals poden ser de gran al\xc3\xa7\xc3\xa0ria (sovint m\xc3\xa9s de 10 metres), cal una elaborada t\xc3\xa8cnica per a construir-les. La primera cosa a fer \xc3\xa9s l\'elaboraci\xc3\xb3 d\'uns esborrany i potser d\'una maqueta, a escala, que ha de ser aprovada per la commissi\xc3\xb3 fallera que paga a l\'artista faller._NEWLINE_L\'estructura (bastida) es construeix de fusta i despr\xc3\xa9s s\'utilitzen tota mena de materials (cart\xc3\xb3, cera, tela, ...). Tot i que fa anys es podia arribar a utilitzar tela met\xc3\xa0l\xc2\xb7lica, actualment aquests materials estan prohibits per la Junta Central Fallera. Els ninots es construeixen tradicionalment a partir de motlles, que es fan generalment d\'algeps, s\'omplin de pasta de paper, que despr\xc3\xa9s d\'assecats es pinten._NEWLINE_Per\xc3\xb2 avui dia, per comoditat i facilitat de maneig, s\'utilitzen nous materials, com ara el Porespan, la resina o la fibra de vidre. Aquests nous materials fan que les falles siguen m\xc3\xa9s lleugeres i els artistes es poden arriscar a crear formes atrevides i innovadores.\n_START_SECTION_\nCriticismes dels nous materials\n_START_PARAGRAPH_\nMoltes persones critiquen els nous materials, als que la gent anomena suro blanc, pel fet que el fum negre que ocasionen durant la cremada del cadafal no deixa veure b\xc3\xa9 la combusti\xc3\xb3. Tamb\xc3\xa9 es critica la contaminaci\xc3\xb3 que produeixen aquests nous materials en contra d\'una suposada m\xc3\xa9s lleu contaminaci\xc3\xb3 dels materials tradicionals. La Universitat Polit\xc3\xa8cnica de Val\xc3\xa8ncia feu un estudi en el que sembla ser demostra que, m\xc3\xa9s ben al contrari, el suro blanc contamina menys que els materials tradicionals. L\'estudiant de Falles Manuel Sanchis Ambr\xc3\xb3s f\xc3\xa9u un estudi en el que assegurava que si b\xc3\xa9 la combusti\xc3\xb3 del suro \xc3\xa9s molt m\xc3\xa9s cal\xc3\xb2ria, la combusti\xc3\xb3 de la fusta i dels materials l\xc3\xadquids que comporta fer una estructura de fusta \xc3\xa9s prou m\xc3\xa9s contaminant._NEWLINE_Tamb\xc3\xa9 estan els refritos, ninots que es creen amb motlles i es repeteixen a moltes falles durant molts anys. Se solia pensar que amb els nous materials seria m\xc3\xa9s dif\xc3\xadcil copiar patrons i models donat que no hi ha motlles. Aix\xc3\xb2 s\'ha demostrat no ser cert, sin\xc3\xb3 que, a m\xc3\xa9s, ara \xc3\xa9s m\xc3\xa9s f\xc3\xa0cil copiar, ja que els motlles s\xc3\xb3n digitals i cada artista desa els seus al seu ordinador i pot engrandir-los o fer-los menuts f\xc3\xa0cilment. Aix\xc3\xad hem vist falles com la de l\'Ajuntament reprodu\xc3\xafda l\'any seg\xc3\xbcent en menut.\n_START_SECTION_\nExperimentaci\xc3\xb3 en les falles\n_START_PARAGRAPH_\nDurant els anys vuitanta, sobretot la falla de la Pla\xc3\xa7a de l\'Ajuntament (abans coneguda com del Pa\xc3\xads Valenci\xc3\xa0, i l\'\xc3\xbanica feta exclusivament amb diners p\xc3\xbablics, i per tant, fora de competici\xc3\xb3), introdu\xc3\xad una s\xc3\xa8rie de canvis experimentals. L\'artista Manolo Mart\xc3\xadn compt\xc3\xa0 amb la col\xc2\xb7laboraci\xc3\xb3 del dibuixant de c\xc3\xb2mics Sento Llobell i del dissenyador Francis Montesinos, el qual vestia els ninots. D\'aquesta \xc3\xa8poca es recorden falles com la que reprodu\xc3\xafa la fa\xc3\xa7ana del consistori valenci\xc3\xa0 o la grua que excavava el terreny i trobava milers de coses. Altra recordada falla de Mart\xc3\xadn va ser la que va plantar per a Na Jordana en 2001: Pinotxada Universal.\n_START_SECTION_\nParts d\'una falla\n_START_PARAGRAPH_\nEncara que no hi ha una manera concreta de fer una falla, tradicionalment s\'ha dividit en les escenes a peu pla que representen diverses situacions generalment cr\xc3\xadtiques amb algun esdeveniment, i uns ninots m\xc3\xa9s grans que formen el cos central. Un cartell amb alguna rima en valenci\xc3\xa0 conta la tem\xc3\xa0tica. El remat sol ser una figura damunt de la gran que est\xc3\xa0 al centre de la falla, que representa la tem\xc3\xa0tica general de la falla i tamb\xc3\xa9 est\xc3\xa0 l\'estructura._NEWLINE_Les falles de secci\xc3\xb3 especial, de major pressupost, no solen seguir eixe patr\xc3\xb3 i poden tindre m\xc3\xa9s d\'un remat.\n_START_SECTION_\nTemes\n_START_PARAGRAPH_\nLa tem\xc3\xa0tica de les falles ha variat a la llarga de la hist\xc3\xb2ria: en un principi servien per a criticar fets que ocorrien en els barris de Val\xc3\xa8ncia o temes de car\xc3\xa0cter local. Per\xc3\xb2 a poc a poc, i a vegades d\'amagat, comen\xc3\xa7aren a criticar personatges de rellev\xc3\xa0ncia local. Des de la transici\xc3\xb3 democr\xc3\xa0tica espanyola, algunes falles toquen tem\xc3\xa0tiques m\xc3\xa9s globals i critiquen temes de la pol\xc3\xadtica i la societat local, auton\xc3\xb2mica, estatal i mundial. Tot i aix\xc3\xb2 abunden les falles que dediquen llurs cr\xc3\xadtiques a temes banals com ara la televisi\xc3\xb3, els famosos, etc.\n_START_SECTION_\nTipus\n_START_PARAGRAPH_\nCada comissi\xc3\xb3 fallera planta una falla gran i una falla infantil. Aquesta \xc3\xbaltima t\xc3\xa9 redu\xc3\xafdes dimensions i els ninots s\xc3\xb3n m\xc3\xa9s xicotets, i es dedica a temes infantils, on la s\xc3\xa0tira i la ironia s\xc3\xb3n menys agudes.\n_START_SECTION_\nPremis\n_START_PARAGRAPH_\nEls cadafals fallers reben diferents premis segons les categories de la falla i la tem\xc3\xa0tica. El Premi m\xc3\xa9s preuat de totes les categories \xc3\xa9s el Primer Premi de totes les Seccions. Els premis m\xc3\xa9s importants a cada secci\xc3\xb3 s\xc3\xb3n el primer de secci\xc3\xb3, el primer d\'enginy i gr\xc3\xa0cia i el de falla alternativa. A m\xc3\xa9s, la Generalitat Valenciana, la Diputaci\xc3\xb3 de Val\xc3\xa8ncia, les Fogueres d\'Alacant i la Junta Gestora de la Magdalena, aix\xc3\xad com altres entitats privades, tamb\xc3\xa9 donen els seus propis premis, sovint dotats d\'una quantitat econ\xc3\xb2mica.'